‘‘উ়ড়তা পঞ্জাব’’-এ দলজিতের অভিনয় সকলের চোখ কেড়েছে। তাঁর বক্স অফিসও বেশ ভাল। বহু পরিচালক এবং প্রযোজক তাঁদের ছবিতে দলজিৎ-কে কাস্ট করতে চাইছেন। শোনা যাচ্ছে, একগুচ্ছ বিগ বাজেট ছবির অফার তাঁর কাছে রয়েছে।
এমন একটা সময়ে দলজিৎ সুবর্ণ সুযোগ ছাড়লেন কেন? অজয় দেবগণের সঙ্গে একটি ছবি থেকে তিনি সরে দাঁড়িয়েছেন। মিলন লুথরিয়ার ‘‘বাদশাহো’’ নিয়ে অনেক কথাই শোনা যাচ্ছে। তবে সর্বশেষ খবরেই তোলপাড় বলিউডে। দলজিৎ দোসাঞ্জের জায়গায় ছবিতে কাজ করবেন ইমরান হাশমি।
কেন দলজিৎ সরে দাঁড়ালেন? শোনা যাচ্ছে, স্ক্রিপ্ট শুনে দলজিৎ যারপরনাই আগ্রহ দেখিয়েছিলেন। কিন্তু কনট্র্যাক্ট সইয়ের সময়ে বিপুল পরিমাণ অর্থ চেয়ে বসেন। শুধু তা-ই নয়, দলজিৎ এখনই বড় স্টারদের সঙ্গে স্ক্রিন শেয়ার করতে রাজি নন বলেও শোনা যাচ্ছে। দলজিৎ নাকি মনে করছেন, অজয় দেবগণের মতো বড় স্টারের সঙ্গে কাজ করলে তাঁর অভিনয় এবং উপস্থিতি চাপা পড়ে যেতে পারে। ‘‘উড়তা পঞ্জাব’’-এর পরে সেই ঝুঁকি দলজিৎ নিতে রাজি নন।